IVLกำไรโตได้ดีฝ้ายแพงหุ้นเชียร์ไม่ขึ้น
นักวิเคราะห์แห่เชียร์ซื้อหุ้น IVL ชี้กำไรโตมาก ราคาฝ้ายขาขึ้นหนุนโพลีเอสเตอร์ขายดี
30 มี.ค. 2555

นักวิเคราะห์แห่เชียร์ซื้อหุ้น IVL ชี้กำไรโตมาก ราคาฝ้ายขาขึ้นหนุนโพลีเอสเตอร์ขายดี 
นักวิเคราะห์บริษัทหลักทรัพย์หลายแห่งแนะนำให้ซื้อหุ้นบริษัท อินโดรามา เวนเจอร์ส (IVL) โดยฝ่ายวิจัยบริษัทหลักทรัพย์เอเซียพลัส มองว่าราคาฝ้ายกลับมาเป็นขาขึ้นอีกครั้ง และน่าจะขยับขึ้นไปทดสอบที่ระดับ 100 เหรียญสหรัฐต่อปอนด์ในช่วง 1 สัปดาห์นับจากนี้ น่าจะสนับสนุนหุ้น IVL
ทั้งนี้ ราคาฝ้ายล่วงหน้ามีความสัมพันธ์กับโพลีเอสเตอร์ในทิศทางเดียวกันค่อนข้างสูงราว 80% ดังนั้นจึงแนะนำลงทุนในหุ้น IVL ที่ราคาหุ้นยังทรงตัวตลอด 2 สัปดาห์ที่ผ่านมา
นักวิเคราะห์ บล.ทรีนีตี้ คาดการณ์ว่า IVL จะเปิดผลประกอบการไตรมาสแรก ฟื้นตัวกลับได้ และเตรียมรับรู้รายได้จากผลิตภัณฑ์ MEG ที่ควบรวม Old World ไปภายในไตรมาส 2 จึงคาดว่าจะมีกำไรสุทธิจากการดำเนินงานปีนี้ เติบโต 27% เป็น 12,924 ล้านบาท ราคาเป้าหมาย 42.50 บาท
บล.ฟิลลิป (ประเทศไทย) แนะนำ “ซื้อ” IVL ให้ราคาพื้นฐานปี 2555 ที่ 50.25 บาท คาดว่าในปีนี้จะมียอดขายอยู่ที่ 245,916 ล้านบาท เพิ่มขึ้น 32% มีกำไรสุทธิ 14,263 ล้านบาท กำไรต่อหุ้น 2.96 บาท ลดลง 8.4% เนื่องจากปีที่แล้วมีกำไรพิเศษ 5,108 ล้านบาท ถ้าไม่รวมรายการพิเศษจะมีกำไรเติบโต 40.5%
อย่างไรก็ตาม หุ้น IVL ยังคงเคลื่อนไหวในช่วงแคบๆ ปิดที่ 38 บาทเท่ากับวันก่อน ท่ามกลางมูลค่าการซื้อขายมากถึง 1,259 ล้านบาท